Vyhlásenie Národnej rady Slovenskej republiky k aktom násilia a prenasledovania príslušníkov kresťanských komunít na viacerých miestach vo svete

Schválené Národnou radou Slovenskej republiky 
uznesením z 29. marca 2011 číslo 384

Národná rada Slovenskej republiky,
vedomá si hodnôt zastupiteľskej demokracie, vlády zákona, ľudských práv a slobody, teda hodnôt, ktorých cestu nastúpila naša spoločnosť po roku 1989, vedomá si hodnôt, ku ktorým sme sa prihlásili aj v súvislosti s prijatím záväzkov pri vstupe do európskych a atlantických štruktúr, nadväzujúc na deklarácie partnerských parlamentov EÚ a tiež s odvolaním
sa na novoročné posolstvo pápeža Benedikta XVI. 

protestuje proti perzekúciám kresťanov a iných náboženských menšín, aj proti mlčaniu, ktoré doposiaľ sprevádzalo predovšetkým prenasledovanie kresťanov
a žiadame:

	najvyššie ústavné orgány a vládu Slovenskej republiky, aby zohľadnila tieto skutočnosti v zahraničnej politike a uplatnila dostupné a legitímne diplomatické, ekonomické a iné nástroje na presadzovanie práva na náboženskú slobodu tam, kde je porušované; rovnako na presadzovanie práva praktizovať náboženstvo aj tam, kde ide o náboženstvo menšiny;
	Ministerstvo zahraničných vecí SR, aby vyvinulo zvýšenú pozornosť a úsilie o vytvorenie koncepcie postupu voči krajinám, v ktorých dochádza k porušovaniu náboženských slobôd; a zároveň koordinovať úsilie v tejto oblasti s ostatnými členskými krajinami EÚ a na úrovni OSN;
	reprezentatívne inštitúcie EÚ aby prerušili mlčanie o tomto narastajúcom probléme a podnikli adekvátne kroky na obranu náboženskej slobody vo svete.